Doar 22.276 de români din diaspora s-au înscris pe portalul VotStrainatate.ro. Mai sunt 20 de zile până la expirarea termenului de înregistrare

Doar 22.276 de cetățeni români care trăiesc în străinătate s-au înregistrat pe portalul www.votstrainatate.ro, dintre care pentru votul prin corespondență figurau înregistrate 11.144 de persoane, iar pentru votul la secția de votare existau 11.132 de înscrieri, potrivit unui comunicat al Autorității Electorale Permanente.

Numărul de înscriși este extrem de mic raportat la estimările potrivit cărora circa 4 milioane de cetățeni români trăiesc în diaspora.

Până la expirarea termenului de înscriere au mai rămas 20 de zile, potrivit Autorității Electorale Permanente.

Pentru exercitarea votului prin corespondență trebuie parcurși următorii pași:

1. ÎNREGISTRAREA – completarea formularului online de pe portalul www.votstrainatate.ro cu opţiunea pentru votul prin corespondenţă. La acest formular trebuie anexată copia scanată sau fotografia actului de identitate și copia documentului care dovedeşte dreptul de şedere, eliberat de autorităţile străine (vezi Ordinul ministrului afacerilor externe nr. 500/2016).

2. PRIMIREA DOCUMENTELOR – Poşta Română transmite alegătorului următoarele documente necesare exercitării votului prin cores­pondenţă:

două plicuri exterioare, marcate distinct pentru fiecare tur de scrutin;

două plicuri interioare, marcate distinct pentru fiecare tur de scrutin;

două autocolante cu menţiunea „VOTAT”, marcate distinct pentru fiecare tur de scrutin;

două certificate de alegător, marcate distinct pentru fiecare tur de scrutin;

două buletine de vot prin corespondenţă, marcate distinct pentru fiecare tur de scrutin;

instrucţiuni privind exercitarea dreptului de vot;

două autocolante cu adresa biroului electoral pentru votul prin corespondență din țară, pe care alegătorul care a optat pentru transmiterea votului prin corespondență în țară îl va aplica pe plicul exterior

3. VOTAREA

Pe buletinul de vot se lipeşte autocolantul cu menţiunea „VOTAT” pe patrulaterul cu candidatul preferat;

Buletinul de vot astfel marcat se introduce în plicul interior, care nu are niciun semn distinctiv, apoi acesta se sigilează;

Se completează certificatul de alegător, menţio­nând data şi semnând olograf;

Se introduce plicul interior şi certificatul de alegător în plicul exterior, care se sigilează;

ATENȚIE! În cazul celui de-al doilea tur de scrutin pentru Președintele României, înainte de a aplica timbrul autocolant pe patrulaterul ce conține candidatul pentru care optează, alegătorul se asigură că acesta participă la cel de-al doilea tur de scrutin.

4. EXPEDIEREA – Alegătorul cu domiciliul sau reședința în străinătate are trei variante de expediere a plicului exterior sigilat care conține votul său:

– îl trimite în țară, depunând plicul la orice oficiu poștal ori în orice cutie poștală a statului-gazdă;

– îl depune la orice operator de curierat sau îl poate transmite la sediul misiunii diplomatice sau al oficiului consular din statul-gazdă, după caz, pe cheltuiala sa;

– îl poate depune personal la sediul misiunii diplomatice sau al oficiului consular din țara-gazdă după caz.

Înregistrarea pe portalul www.votstrainatate.ro se poate face doar în nume propriu. Orice acțiune de utilizare a datelor de identitate în vederea înregistrării online în numele altei persoane este ilegală.